ДИРЕКТИВА 2007/24/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 23 май 2007 година
за отмяна на Директива 71/304/ЕИО на Съвета за премахване на ограниченията пред свободата на предоставяне на услуги в областта на обществените поръчки за строителство и възлагането на обществени поръчки за строителство на предприемачи, действащи посредством агенции или клонове
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 47, параграф 2 и членове 55 и 95 от него,
като взеха предвид предложението на Комисията,
след консултации с Европейския икономически и социален комитет,
след консултации с Комитета на регионите,
в съответствие с процедурата, предвидена в член 251 от Договора (1),
като имат предвид, че:
(1)
В своето съобщение до Съвета, до Европейския парламент, до Европейския икономически и социален комитет и до Комитета на регионите относно актуализирането и опростяването на достиженията на правото на Общността Комисията обяви, наред с другото, своето намерение внимателно да разгледа достиженията на правото на Общността, за да установи дали те биха могли да бъдат опростени, например чрез отмяна на актове, които са остарели.
(2)
В резултат на приемането на различни актове от законодателен характер в сферата на възлагането на обществени поръчки, като най-скорошни са Директива 2004/17/ЕО на Европейския парламент и на Съвета от 31 март 2004 г. за координиране на процедурите за възлагане на обществени поръчки от възложители, извършващи дейност във водоснабдяването, енергетиката, транспорта и пощенските услуги (2) и Директива 2004/18/ЕО на Европейския парламент и на Съвета от 31 март 2004 г. за координиране на процедурите за възлагане на обществени поръчки за строителство, услуги и доставки (3), както и с оглед развитието на съдебната практика на Съда на Европейските общности, и особено неговото съдебно решение от 25 юли 1991 г. по дело C-76/90 Säger (4), бе възможно да се постигне степен на защита, равна или по-голяма от тази, предложена съгласно Директива 71/304/ЕИО (5).
(3)
С оглед опростяване на достиженията на правото на Общността, без същевременно да се нарушават правата на икономическите оператори, Директива 71/304/ЕИО следва да бъде отменена,
ПРИЕХА НАСТОЯЩАТА ДИРЕКТИВА:
Член 1
Директива 71/304/ЕИО се отменя.
Член 2
Настоящата директива влиза в сила в деня на публикуването ѝ в Официален вестник на Европейския съюз.
Член 3
Адресати на настоящата директива са държавите-членки.
Съставено в Брюксел на 23 май 2007 година.